রাজ্য বিধানসভায় বিরোধী শিবির এবার সিসিটিভি ক্যামেরার আওতায়। মঙ্গলবারই বিরোধী দলনেতা আব্দুল মান্নানের ঘর এবং কংগ্রেসের পরিষদীয় দলের ঘরের সামনে এই ক্যামেরা বসানো হয়েছে। বিধানসভা সূত্রের খবর, একই ব্যবস্থা করা হবে বাম পরিষদীয় দলের ঘরের জন্যেও। সেখানেই বসেন দলনেতা সুজন চক্রবর্তী।
বাম আমলে রাজ্য বিধানসভা ভবনে সিসিটিভি ক্যামেরা ছিল না। এই ব্যবস্থা করা হয় তৃণমূল ক্ষমতায় আসার পরেই। তবে সর্বত্র নয়। প্রাথমিকভাবে মুখ্যমন্ত্রী মমতা বন্দ্যোপাধ্যায়ের ঘরে যাতায়াতের মুখে এই ক্যামেরা বসানো হয়েছিল। তার পরে স্পিকার বিমান বন্দ্যোপাধ্যায়ের ঘর এবং তার সামনে ভিআইপি করিডরের অন্য অংশকেও এই ক্যামেরার আওতায় আনা হয়। নিরাপত্তার কারণে তা নিয়ে প্রশ্ন না উঠলেও বিরোধী দুই শিবিরের ঘরের সামনে এই ক্যামেরা বসানোয় গুঞ্জন শুরু হয়েছে। স্পিকার বিমান বন্দ্যোপাধ্যায় অবশ্য বলেন, ‘‘নিরাপত্তার কারণে সর্বত্রই এই ব্যবস্থা করা হয়েছে। এখানে রাজনৈতিক অভিসন্ধি দেখা উচিত নয়। নিরাপত্তায় সামান্য কোনও ত্রুটি থাকলেও তার দায়িত্ব আমার।’’
বিধানসভা ভবনে মুখ্যমন্ত্রীর ঘরের গা ঘেঁষেই শিক্ষামন্ত্রী পার্থ চট্টোপাধ্যায়, পঞ্চায়েতমন্ত্রী সুব্রত মুখোপাধ্যায়, অর্থমন্ত্রী অমিত মিত্র, বিদ্যুৎমন্ত্রী শোভনদেব চট্টোপাধ্যায় এবং পুরমন্ত্রী ফিরহাদ হাকিমের ঘর। এখানে যাতায়াতের পথের দু’দিকে মুখ করেই ক্যামেরা রয়েছে। এবার অধিবেশনের শেষে আরও কিছু জায়গা এই সিসিটিভি ক্যামেরার আওতায় আনা হবে। 
ঘরের সামনে নতুন এই ব্যবস্থা সম্পর্কে বিরোধী দলনেতা মান্নান বলেন, ‘‘আমাকে কিছু জানানো হয়নি। তবে আমি আপত্তি করব না। আমার ঘরে কে আসেন, না আসেন, তা যে কেউ দেখতে পারেন। কিন্তু এই ব্যবস্থার আগে বিরোধী দলের কাছ থেকে সম্মতি নেওয়া উচিত ছিল।’’
নতুন এই পরিকল্পনায় অবশ্য সিসিটিভি ক্যামেরার নজরদারিতে থাকবে গোটা লবি। কলকাতা পুলিশের পরামর্শে অধিবেশন কক্ষ ছাড়া পুরো বিধানসভা ভবনই ক্যামেরার নজরে থাকবে। একই ব্যবস্থা করা হয়েছে কিড স্ট্রিটে বিধায়কদের সরকারি আবাসেও।